CELEX: 62021TN0245
Language: el
Date: 2021-05-05 00:00:00
Title: Υπόθεση T-245/21: Προσφυγή της 5ης Μαΐου 2021 — Varabei κατά Συμβουλίου

28.6.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 252/29
            
         
      Προσφυγή της 5ης Μαΐου 2021 — Varabei κατά Συμβουλίου
      (Υπόθεση T-245/21)
      (2021/C 252/39)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: Mikalai Mikalevich Varabei (Novopolotsk, Λευκορωσία) (εκπρόσωποι: G. Kremslehner, H. Kühnert, δικηγόροι, και M. Lester, QC)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει, με άμεση ισχύ, την απόφαση (ΚΕΠΠΑ) 2021/353 του Συμβουλίου της 25ης Φεβρουαρίου 2021, για την τροποποίηση της απόφασης 2012/642/ΚΕΠΠΑ σχετικά με περιοριστικά μέτρα κατά της Λευκορωσίας (1), και τον εκτελεστικό κανονισμό (ΕΕ) 2021/339 του Συμβουλίου της 25ης Φεβρουαρίου 2021, για την εφαρμογή του άρθρου 8α του κανονισμού (ΕΚ) αριθ. 765/2006 σχετικά με περιοριστικά μέτρα όσον αφορά τη Λευκορωσία (2)·
               
            
                  —
               
               
                  να καταδικάσει το Συμβούλιο στα δικαστικά έξοδά του, καθώς και στα δικαστικά έξοδα του προσφεύγοντος.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει ένα λόγο, ο οποίος αφορά περιπτώσεις πρόδηλης πλάνης εκτιμήσεως. Ο προσφεύγων υποστηρίζει ότι το Συμβούλιο δεν εξήγησε τον τρόπο με τον οποίο τα επιχειρηματικά συμφέροντα του προσφεύγοντος καταδεικνύουν ότι αυτός επωφελείται από το καθεστώς Lukashenka ή ότι το υποστηρίζει. Αντιθέτως, τα συμφέροντα του προσφεύγοντος στους τομείς του πετρελαίου και του άνθρακα, καθώς και στον τραπεζικό τομέα, δεν είναι τέτοιας φύσεως ή τέτοιου μεγέθους ώστε να καταδεικνύουν ότι ο προσφεύγων υποστηρίζει το καθεστώς ή επωφελείται από αυτό καθ’ οιονδήποτε τρόπο.
      Επιπλέον, ο προσφεύγων υποστηρίζει ότι η καταχώριση του ονόματός του στον κατάλογο των προσώπων σε βάρος των οποίων ισχύουν περιοριστικά μέτρα δεν μπορεί να δικαιολογηθεί επειδή είναι συνιδιοκτήτης του ομίλου Bremino. Ο όμιλος αυτός εταιριών δεν έχει τύχει επιλεκτικών φορολογικών πλεονεκτημάτων ούτε άλλης μορφής στηρίξεως εκ μέρους της Λευκορωσικής Κυβερνήσεως και διοικήσεως.
      
         (1)  ΕΕ L 68, 26.2.2021, σ. 189.
      
         (2)  ΕΕ L 68, 26.2.2021, σ. 29.